LT Europos Sąjungos oficialusis leidinys L 30/45

KOMISIJOS REGLAMENTAS (ES) 2017/171

2017 m. sausio 30 d.

kuriuo dėl didžiausios leidžiamosios aminopiralido, azoksistrobino, ciantraniliprolo, ciflufenamido, ciprokonazolo, dietofenkarbo, ditiokarbamatų, p-fluazifopo, fluopiramo, haloksifopo, izofetamido, metalaksilo, proheksadiono, propakvizafopo, pirimetanilo, Trichoderma atroviride (padermė SC1) ir zoksamido liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir IV priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį ir 14 straipsnio 1 dalies a punktą,

kadangi:

(1) didžiausia leidžiamoji azoksistrobino, dietofenkarbo, p-fluazifopo, haloksifopo, proheksadiono ir pirimetanilo liekanų koncentracija (toliau – DLK) nustatyta Reglamento (EB) Nr. 396/2005 II priede. Ditiokarbamatų, metalaksilo ir zoksamido DLK nustatyta to reglamento II priede ir III priedo B dalyje. Aminopiralido, ciantraniliprolo, ciflufenamido, ciprokonazolo, fluopiramo ir propakvizafopo DLK nustatyta to reglamento III priedo A dalyje. Konkreti izofetamido ir Trichoderma atroviride (padermė SC1) DLK nebuvo nustatyta ir šios medžiagos nebuvo įtrauktos į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) vykdant augalų apsaugos produkto, kurio sudėtyje yra veikliosios medžiagos aminopiralido, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti kukurūzams apsaugoti;

(3) pateikta paraiška leisti naudoti azoksistrobiną rabarbarams, sėmenims, dažiniams dygminams ir agurklėms apsaugoti. Pateikta paraiška leisti naudoti ciantraniliprolą valgomosioms vynuogėms, braškėms ir žemuogėms, pupelėms (be ankščių), žirniams (be ankščių), artišokams, žolelių užpilams iš šaknų, šaknims ir šakniastiebiams (prieskoniams) apsaugoti. Pateikta paraiška leisti naudoti ciflufenamidą kaulavaisiams ir artišokams apsaugoti. Pateikta paraiška leisti naudoti ciprokonazolą ankštiniams augalams, miežiams ir avižoms apsaugoti. Pateikta paraiška leisti naudoti ditiokarbamatus persimonams apsaugoti, kadangi šiam produktui apsaugoti jau naudojamas mankozebas. Pateikta paraiška leisti naudoti p-fluazifopą moliūgų sėkloms apsaugoti. Pateikta paraiška leisti naudoti fluopiramą abrikosams, paprikoms, špinatams ir panašiems lapams, paprastosioms trūkažolėms, prieskoninėms žolėms ir valgomosioms gėlėms, žirniams (su ankštimis), lęšiams, kitoms ankštinėms daržovėms, kurių kodas 0260990, sezamų sėkloms, saulėgrąžų sėkloms, moliūgų sėkloms, dažiniams dygminams, agurklėms, kanapių sėkloms, paprastųjų ricinmedžių sėkloms, miežiams, grikiams, avižoms ir cukriniams runkeliams apsaugoti. Pateikta paraiška leisti naudoti metalaksilą greipfrutams, apelsinams, braškėms ir žemuogėms, briuseliniams kopūstams ir špinatams ir panašiems lapams apsaugoti. Pateikta paraiška leisti naudoti proheksadioną braškėms ir žemuogėms apsaugoti. Pateikta paraiška leisti naudoti propakvizafopą gumbiniams salierams, pastarnokams, petražolės šaknims, ridikams, žiediniams kopūstams, gūžiniams kopūstams, salotoms ir salotiniams augalams, aguonų sėkloms, sojoms ir garstyčių sėkloms apsaugoti. Pateikta paraiška leisti naudoti pirimetanilą porams apsaugoti. Pateikta paraiška leisti naudoti zoksamidą salotoms ir salotiniams augalams, špinatams ir panašiems lapams, taip pat prieskoninėms žolėms ir valgomosioms gėlėms apsaugoti;

(4) pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti dietofenkarbą bananams apsaugoti ir p-haloksifopą sojoms apsaugoti. Pareiškėjai teigia, kad Pietų ir Centrinėje Amerikoje šių medžiagų, naudojamų tokiems kultūriniams augalams apsaugoti, liekanos yra didesnės negu Reglamente (EB) Nr. 396/2005 nustatyta DLK, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK;

(5) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(6) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;

(7) Tarnyba pagrįstose nuomonėse padarė išvadą, kad dėl azoksistrobino naudojimo rabarbarams, fluopiramo naudojimo cukriniams runkeliams ir propakvizafopo naudojimo salotoms ir salotiniams augalams apsaugoti pateiktų duomenų nepakanka, kad būtų nustatyta nauja DLK. Todėl nustatytoji dabartinė DLK turėtų būti ir toliau taikoma;

(8) dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų produktų vartojimas nekeltų rizikos, kad bus viršyta leidžiamoji paros dozė (LPD) arba ūmaus poveikio etaloninė dozė;

(9) Komisijos reglamentu (ES) 2016/1015 (3) buvo pakeistos kelios p-fluazifopo DLK vertės. Tuo reglamentu DLK moliūgų sėkloms nuo 2017 m. sausio 19 d. sumažinama iki atitinkamos nustatymo ribos. Siekiant teisinio tikrumo tikslinga numatyti, kad šiame reglamente nustatyta DLK būtų taikoma nuo tos pačios dienos;

(10) dėl ciantraniliprolo ir izofetamido Tarnyba pateikė šių veikliųjų medžiagų pesticidų keliamos rizikos vertinimo tarpusavio peržiūros išvadas (4). Tarnyba rekomendavo nustatyti DLK vertes, kuriomis būtų atsižvelgiama į tipišką naudojimo paskirtį pagal Sąjungos gerąją ūkininkavimo praktiką. Komisija konsultavosi su Europos Sąjungos etaloninėmis laboratorijomis dėl tam tikrų nustatymo ribų;

(11) nedidelės rizikos veiklioji medžiaga Trichoderma atroviride (padermė SC1) buvo patvirtinta Komisijos įgyvendinimo reglamentu (ES) 2016/951 (5). Tarnyba priėjo prie išvados (6), kad poveikio vartotojams per maistą rizikos vertinimui trūko tam tikros informacijos, todėl rizikos valdytojai turi toliau svarstyti šį atvejį. 2016 m. gegužės 19 d. posėdyje Augalų, gyvūnų, maisto ir pašarų nuolatinis komitetas pažymėjo, kad ši medžiaga negamina atitinkamų metabolitų, kurių toksiškumas būtų labai didelis arba tokio lygio, kad jų poveikis būtų didesnis nei nežymus (7). Todėl tą medžiagą tikslinga įtraukti į Reglamento (EB) Nr. 396/2005 IV priedą;

(12) remiantis Tarnybos pagrįstomis nuomonėmis ir išvadomis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(13) todėl Reglamentas (EB) Nr. 396/2005 turėtų būti atitinkamai iš dalies pakeistas;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir IV priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Tačiau dėl p-fluazifopo DLK moliūgų sėkloms jis taikomas nuo 2017 m. sausio 19 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. sausio 30 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) EFSA mokslinės ataskaitos pateikiamos svetainėje http://www.efsa.europa.eu:

Reasoned opinion on the modification of the existing maximum residue level for aminopyralid in maize. EFSA Journal 2016;14(6):4497, p. 16.

Reasoned opinion on the modification of the existing maximum residue levels for azoxystrobin in various crops. EFSA Journal 2016;14(5):4459, p. 17.

Reasoned opinion on the modification of the existing maximum residue level for cyantraniliprole in table grapes. EFSA Journal 2016;14(7):4553, p. 14.

Reasoned opinion on the modification of the existing maximum residue levels for cyantraniliprole in various crops. EFSA Journal 2015;13(10):4263, p. 25.

Reasoned opinion on the modification of the existing maximum residue levels for cyflufenamid in stone fruits and globe artichokes. EFSA Journal 2016;14(6):4519, p. 14.

Reasoned opinion on the modification of the existing maximum residue levels for cyproconazole in pulses, barley and oat. EFSA Journal 2016;14(6):4526, p. 18.

Reasoned opinion on the setting of import tolerance for diethofencarb in bananas. EFSA Journal 2016;14(8):4576, p. 18.

Reasoned opinion on the modification of the existing maximum residue level for mancozeb (expressed as carbon disulfide) in persimmons. EFSA Journal 2016;14(5):4495, p. 13.

Reasoned opinion on the modification of the existing maximum residue levels for fluazifop-P in pumpkin seeds. EFSA Journal 2016;14(5):4486, p. 14.

Reasoned opinion on the modification of the existing maximum residue levels for fluopyram in various crops. EFSA Journal 2016;14(6):4520, p. 27.

Reasoned opinion on the setting of import tolerance for haloxyfop-P in soya beans. EFSA Journal 2016;14(7):4551, p. 15.

Reasoned opinion on the modification of the existing maximum residue levels for metalaxyl in various crops. EFSA Journal 2016;14(7):4521.

Reasoned opinion on the modification of the existing maximum residue level for prohexadione-calcium in strawberries. EFSA Journal 2016;14(7):4528, p. 13.

Reasoned opinion on the modification of the existing maximum residue levels for propaquizafop in various crops. EFSA Journal 2016;14(2):4402, p. 31.

Reasoned opinion on the modification of the existing maximum residue level for pyrimethanil in leek. EFSA Journal 2016;14(6):4514, p. 13.

Reasoned opinion on the modification of the existing maximum residue levels for zoxamide in various leafy crops. EFSA Journal 2016;14(7):4527, p. 13.

(3) 2016 m. birželio 17 d. Komisijos reglamentas (ES) 2016/1015, kuriuo dėl didžiausios leidžiamosios 1-naftilacetamido, 1-naftilacto rūgšties, chloridazono, p-fluazifopo, fuberidazolo, mepikvato ir tralkoksidimo liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai (OL L 172, 2016 6 29, p. 1).

(4) Conclusion on the peer review of the pesticide risk assessment of the active substance cyantraniliprole. EFSA Journal 2014;12(9):3814, p. 249.

Conclusion on the peer review of the pesticide risk assessment of the active substance isofetamid. EFSA Journal 2015;13(10):4265, p. 130.

(5) 2016 m. birželio 15 d. Komisijos įgyvendinimo reglamentas (ES) 2016/951, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama nedidelės rizikos veiklioji medžiaga Trichoderma atroviride (padermė SC1) ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 159, 2016 6 16, p. 6).

(6) Conclusion on the peer review of the pesticide risk assessment of the active substance Trichoderma atroviride strain SC1. EFSA Journal 2015;13(4):4092, p. 33.

(7) Review report for the active substance Trichoderma atroviride strain SC1 (SANTE/10389/2016 red. 1).